Naturvejleder Karin Winther blev torsdag ringet op af en familie, der var på udflugt i Uhrehøje Plantage vest for Farsø. - De fortalte, at der var fældet to træer i plantagen. Jeg bor lige ved siden af, så jeg gik ud i plantagen, da jeg kom hjem og så, at mindst 14 træer er blevet fældet, siger Karin Winther. Hun kunne se, at træerne var blevet fældet med økse, og det er ikke første gang, at hun har oplevet det. - Vi har oplevet flere gange, at nogle er blevet inspireret af de ødemarks-programmer, der er i fjernsynet, siger Karin Winther og påpeger, at det tydeligt er markeret, at det ikke er tilladt at fælde træerne. Hun roser familien, der ikke bare gjorde hende opmærksom på hærværket, men også hjalp med at rydde op ved shelterpladsen i plantagen. - Det er sådan, at man skal opføre sig i naturen, siger naturvejlederen.
En eller flere personer har fældet en række træer i Uhrehøje Plantage med økse. Naturvejleder er forarget